钦定古今图书集成/明伦汇编/氏族典/第084卷 > 胡渊
## 钦定古今图书集成/明伦汇编/氏族典/第084卷 > 胡渊

按《尚友录》：“渊，字泽之，崇安人。少聪敏能文，长益务强
识。父罕负节气，重然诺，乡邻有斗者，不决于有司，而
听罕之一言。资产本饶，以亲族群从数称贷无所偿，
遂致空匮。渊以亲老家贫，授学江浙。岁终，度父母所
须力能致者，尽市归以献，退无私焉。以母有疾，遂不
复远游，即里闬教生徒，晨夕归省。每诸生馈食有肥”
甘，悉持归以奉母膳。母怜其诚，为之强进，食蔬饮水，
躬自安之。初，同里有吴羡门者，以《六经》教授，罕遣渊
往从之。羡门阅渊所写《论语》《尚书》，终帙一无差舛，遂
妻以女，生文定。